ლექცია №11

**ბიზანტია კომნინოსების ეპოქაში**

1055 წელს კონსტანტინე მონომახი გარდაიცვალა. ხუთი წლით ადრე ზოიაც წავიდა ამ ქვეყნიდან. რამდენადაც კონსტანტინე მონომახს მემკვიდრე არ ჰყავდა, ტახტი თეოდორას ხელში გადავიდა. მან ამჯერადაც უარი თქვა დაქორწინებაზე და ქვეყნის მართვას სერიოზულად შეუდგა და გარკვეულ შედეგებსაც მიაღწია. ის სცემდა კანონებს, იღებდა ელჩებს და პატრიარქს მტკიცედ მიანიშნა, რომ არ დაუშვებდა სასულიერო ხელისუფლებაზე მაღლა მის დაყენებას. ამ დროს ის უკვე 77 წლის იყო: ვინ დაიკავებდა მის ადგილს?

ეს პრობლემა გადაუწყვეტელი იყო, ხოლო 1056 წელს მას უკვე სიკვდილი უახლოვდებოდა. მრჩევლები მემკვიდრის კანდიდატებს არჩევდნენ. ეს წილად ხვდა ხანშიშესულ პატრიკიოსს **მიქაელ ბრინგასს,** რომელსაც სტრატიოტიკოსის ჩინი ჰქონდა. მას ევალებოდა ჯარის მომარაგება. თეოდორამ თანხმობა თავის დაქნევით განაცხადა და რამდენიმე საათში გარდაიცვალა.

**მიქაელ VI სტრატიოტიკოსი** (1056-1057 წწ.) იმპერიას სათავეში ჩაუდგა. თუ XI ს-ის შუა ხანების მმართველები სახელმწიფო ადმინისტრაციასა და სამხედრო არისტოკრატიას შორის წონასწორობას იცავდნენ, მიქაელი ჯიუტად უჭერდა მხარს პირველს მეორის გასაღიზიანებლად. 1057 წლის შემოდგომაზე, ვნების კვირის ცერემონიის დროს, მიქაელმა ყველას გასაოცრად, სენატორები და სახელმწიფო ჩინოვნიკები დიდი პრემიებით დააჯილდოვა და სახელმწიფო სამსახურში ორი-სამი საფეხურით მაღლა დააწინაურა. შემდეგ დადგა ჯარის ჯერი, მაგრამ ბასილევსმა ჯარის მთავარსარდალი **ისააკ კომნინოსი** მაგრად გამოლანძღა და იმაში დაადანაშაულა, რომ ლიდერის არანაირ თვისებებს არ ფლობდა; რომ მისი უნიჭო ხელმძღვანელობის გამო კინაღმ დაიკარგა ანტიოქია; რომ ჯარი დაშლამდე მიიყვანა. ასევე დაადანაშაულა საზოგადოებრივი ფულის მითვისებაში.

ეს დაუსაბუთებელი თავდასხმები დაუოკებელი პატივმოყვარეობის შედეგი იყო. მიქაელი ორმოცი წელი იტანდა სამხედრო არისტოკრატიისაგან აგდებულ დამოკიდებულებას და მან ახლა ამოხეთქა. ეს მუდმივი უსაფუძვლო შეურაცხყოფა ყელში ამოუვიდათ სამხედრო მეთაურებს. ამასობაში იმპერიის მტრები ყველა მხრიდან ამოქმედდნენ. სამხედროებმა გადაწყვიტეს, რომ ბოლო მოეღოთ უვარგისი, მოხუცი იმპერატორებისა და უნაყოფო ევნუხების პარპაშისათვის. იმპერატორისათვის დაებრუნებინათ ძველრომაული აზრი. კერძოდ, იმპერატორი-მხედართმთავარი პირადად გაძღოლოდა ჯარს გამარჯვებებისაკენ. აშკარა კანდიდატურა ისააკ კომნინოსი იყო, მაგრამ მან შეთავაზებულ წინადადებაზე უარი თქვა და თავის მამულში-პაფლაგონიაში წავიდა. მისი კოლეგები დედაქალაქში დარჩნენ და ნიადაგის ზონდირებას შეუდგნენ და მათ უცებ მოულოდნელი მოკავშირე იპოვეს - პატრიარქი მიქაელ კირულარიოსი, რომელმაც შეთქმულებს წმ. სოფიის ტაძრის კარები გაუღო. ბიზანტიის უმაღლესმა მხედართმთავრობამ ამ დიდ შეკრებაზე გადაწყვიტა, რომ დაემხოთ მიქაელ სტრატიოტიკოსი და და ისააკ კომნენოსი აეყვანათ ტახტზე. ბოლოს ისააკმაც თანხმობა განაცხადა (1057 წ.).

სამხედრო მოქმედება, რომელიც ისააკმა დაიწყო სრულმასშტაბიან სამოქალაქო ომში გადაიზარდა. კომნინოსის მხარეზე გამოვიდა აზიის მთელი ჯარი, რომელსაც მხარს უჭერდა ყველა სოციალური კლასი და პროფესიის მქონენი. თავიდან მიქაელ VI არაფერზე ეჭვობდა, მაგრამ როცა ცნობები მიიღო, რომ ისააკი იმპერატორად გამოაცხადეს, მან ევროპის ჯარი შეკრიბა, რომელშიც მისადმი ერთგული აზიური რაზმებიც შედიოდნენ. ჯარების მეთაურობა დაეკისრათ დომესტიკოს **თეოდორეს** და მაგისტროსს **აარონს,** ისააკ კომნენოსის სიძეს. აგვისტოს დასაწყისში თეოდორე და აარონი აზიის სანაპიროზე გადავიდნენ და შტაბ-ბინა ნიკომედიაში დაიდეს, რაც დიდი შეცდომა იყო. თუ ისინი გზას ნიკეასკენ გააგრძელებდნენ, ისააკს სამხედრო ფლოტი არ ჰყავდა და ქალაქის დაკავება ძნელი არ იყო. ნიკეაში ჯარის შენაერთები არ იყო და ქალაქი ისააკს ბრძოლის გარეშე დანებდა. ორ ქალაქს შორის ორივე ჯარმა ბანაკი დასცა და რამდენიმე კვირა აქტიურ მოქმედებას არ ეწეოდნენ. ორივე მხარემ მძიმე დანაკლისი განიცადა, მაგრამ საბოლოოდ მიქაელის ჯარი გაანადგურეს და ის კონსტანტინოპოლში გაიქცა. მოხუც იმპერატორს მოლაპარაკების დაწყების გარდა სხვა გზა არ დარჩა. ერთი-ორი დღის შემდეგ გაიგზავნა დელეგაცია, რომელიც მიქაელ ფსელოსის ხელმძღვანელობით ისააკს ბანაკში ეწვია. იმპერატორი მარტივ რამეს ითხოვდა: ისააკი მშვიდად დაბრუნდებოდა კონსტანტინოპოლში, სადაც კეისრად იკურთხებოდა და მიქაელის სიკვდილის შემდეგ ავტომატურად ტახტზე ავიდოდა.

მოლაპარაკებები წარმატებული აღმოჩნდა. ისააკმა განაცხადა, რომ აკმაყოფილებდა კეისარის ტიტული, მაგრამ იმავე საღამოს მოვიდა შემაშფოთებელი ცნობა: პატრიარქის წაქეზებით მოხდა სახელმწიფო გადატრიალება და მიქაელი აიძულა, რომ წმ. სოფიის ტაძრისათვის შეეფარებინა თავი. 1057 წლის 1 სექტემბერს ისააკ I კომნინოსი ტრიუმფით შევიდა დედაქალაქში. მიქაელისათვის არც თვალები დაუთხრიათ და არც გადაუსახლებიათ. მალე ის გარდაიცვალა, როგორც უბრალო მოქალაქე.

ტახტზე ასვლისას **ისააკ კომნინოსს (1057-1059 წწ.)** მხოლოდ ერთი ჩამოყალიბებული მიზანი ჰქონდა: იმპერიისათის ნახევარი საუკუნის წინ არსებული დიდება დაებრუნებინა. ფსელოსის თქმით, ისააკი სასახლეში შესვლის იმ ღამესვე შეუდგა მუშაობას, ისე რომ არც აბაზანა მიუღია და არც ტანსაცმელი გამოუცვლია. მან დაიწყო სრულმასშტაბიანი სამხედრო რეფორმა; სწრაფად დაამყარა ჯარში წესრიგი და ამ უკანასკნელმა საჭირო ფინანსური მხარდაჭერა მიიღო. ამისათვის სახსრების მისაღებად მიწების მსხვილმასშტანიანი კონფისკაცია ჩაატარა. სხვადასხვა სახის ფავორიტებზე გაცემული მიწები ამ უკანასკნელთ ჩამოერთვათ.

ეკლესიის მიმართ ასეთი აქციების ჩატარება დიდ სიძნელეებს წააწყდა. ამ დროისათვის მიქაელ კირულარიოსი ძლიერ ფიგურას წარმოადგენდა. პოპულარობით ის იმპერატორსაც აღემატებოდა. ისააკმა აქ დათმობა არჩია და მან ხალისით გადასცა მიქაელს წმ. სოფიის ტაძრის მმართველობა, რომელიც აქამდე სახელმწიფოს იურისდიქციის ქვეშ იმყოფებოდა. ასევე ფიცი დადო, რომ საეკლესიო მამულებს არ შეეხებოდა. სეკულარიზაციის მიმართ მიქაელ კირულარიოსმა იგივე ვალდებულებები აიღო. სირთულე იმაში მდგომარეობდა, რომ ძნელი იყო იმის განსაზღვრა თუ სად გადიოდა წყალგამყოფი საერო და სასულიერო მამულებს შორის. აქ პატრიარქს სრული და მკაფიო წარმოდგენა ჰქონდა და არ უყოყმანია, როცა ისააკს დამხობით დაემუქრა. ეს საკმარისი იყო იმპერატორისათვის. 1058 წლის 8 ნოემბერს მიქაელ კირულარიოსი დააპატიმრეს და გადაასახლეს, მაგრამ მან ასეთ ვითარებაშიც არ მოიხსნა თავისი რწმუნებები. ამიტომ ისააკი იძულებული გახდა ფორმალური დადგენილება გამოეტანა პატრიარქის ტახტიდან გადაყენების შესახებ. პროვინციულ ქალაქში სინოდი გულმოდგინედ შეკრიბეს. მიქაელს თავი მისთვის დამახასიათებელი ენერგიით შეეძლო დაეცვა, მაგრამ ის საკმაოდ მოხუცი იყო. სინოდის მიერ დადგენილების გამოტანამდე მიქაელ კირულარიოსი გულის შეტევით გარდაიცვალა.

ბრძოლის დამთავრებამდე ჯერ კიდევ დიდი გზა იყო. მოსახლეობა საყვარელი პატრიარქის გარდაცვალებას დიდად განიცდიდა და მას წამებულის გვირგვინი დაედგა, რაც იმპერატორის პოპულარობას ანელებდა. ტახტზე ასვლიდან ერთი წლის შემდეგ იმპერატორმა აღმოაჩინა, რომ ის ხალხს, არისტოკრატიასა და ეკლესიას არ უყვარდა. ისააკი აბსოლუტურ მხარდაჭერას მხოლოდ ჯარისაგან იღებდა. ჯართან ლოიალური განწყობილების წყალობით მოგერიებული იქნენ მადიარები და პაჭანიკები.

იმპერატორი ყველას აოცებდა თავისი ზეადამიანური ენერგიით; მას პრაქტიკულად არ სჭირდებოდა ძილი და დასვენება. მისი გართობის ერთადერთი სახეობა ნადირობა იყო. სწორედ ნადირობის დროს აიკიდა ციებ-ცხელება და 1059 წლის ბოლოს გარდაიცვალა. ვლაქერნში დაბრუნებულმა მომაკვდავმა მეფემ თავის მემკვიდრედ დანიშნა **კონსტანტინე X დუკა,** ინტელექტუალთა ჯგუფის ყველაზე წარჩინებული ადამიანი, რომლის წყალობით რამდენიმე წლის უკან აღორძინდა უნივერსიტეტი. შემდეგ ბასილევსი წავიდა სტუდიის მონასტერში და რამდენიმე დღის შემდეგ გარდაიცვალა.

ისააკ კომნინოსის უდროო სიკვდილმა და მემკვიდრედ კონსტანტინეს დასახელებამ საბოლოოდ ბიზანტიის დაცემა განაპირობა. ამ უკანასკნელის დროს იმპერია ფსკერზე იწვა. თვით კონსტანტინეში სულელურს ვერაფერს იპოვიდით: ის იყო მეცნიერი ადამიანი, ინტელექტუალი, ერთ-ერთი უძველესი და უმდიდრესი ოჯახის წარმომადგენელი, რომელიც სამხედრო არისტოკრატიას განეკუთვნებოდა. თუ იგი ისააკის გზას გაჰყვებოდა და ჯარის ძლიერებას განამტკიცებდა არავითარი კატასტროფა არ მოხდებოდა. მაგრამ კონსტანტინე მთელ დროს სამეცნიერო დისკუსიებში კარგავდა, სადაც განიხილებოდა სამართლებრივი საკითხები.

სახელმწიფოში ბიუროკრატია გაბატონდა, თუმცა ბიზანტიის იმპერია არ შეიძლება აბსოლუტურ მონარქიად მივიჩნიოთ, მაგრამ იგი თავის ეკონომიკას **სოციალისტურ** საწყისებზე აფუძნებდა. კერძო წარმოება მკაცრი კონტროლის ქვეშ იმყოფებოდა; წარმოებას, შრომას, მოხმარებას, საგარეო ვაჭრობას, საზოგადოებრივ კეთილდღეობას, მოსახლეობის გადაადგილებასაც კი - სახელმწიფო აკონტროლებდა. საქმის ასეთი მდგომარეობა გამოიხატა ჩინოვნიკების დიდი დასის შექმნაში, რომელთაც იმპერატორი შემდეგ წესებს უნერგავდა: მუდმივად ლაგამი ამოედოთ ჯარისათვის თუდაც ნულამდე დაეყვანათ მათი გავლენა. ამიტომ ჯარის შენახვის ხარჯები შემცირდა, მხედართმთავრებს შეეზღუდათ გლეხობიდან ჯარის რეკრუტირება და იგი თანდათან უცხოელმა დაქირავებულებმა შეცვალეს. პირველი, რაც კონსტანტინემ და მისმა ინტელექტუალებმა ვერ გაარკვიეს ის იყო, რომ ასე მარტივად შეიძლებოდა სახელმწიფო გადატრიალების პროვოცირება; მეორე - დაქირავებულები არასაიმედო ჯარისკაცები იქნებოდნენ, და, ბოლოს, მესამე - ყველაზე საშიში მტერი, რომელთანაც ბიზანტიას მოუწია ბოლო მეოთხედი საუკუნის მანძილზე შეტაკებამ უკვე კარებთან იდგა.

თურქ-სელჩუკები, როგორც მომთაბარე ტომი, X საუკუნის ბოლოს გამოჩნდა ტრანსოქსიანაში (შუა აზიაში ისტორიული ოლქი, ამუდარიიდან აღმოსავლეთით) და მიიღეს აქ გაბატონებული რელიგია ისლამი. 1045 წელს ისინი სპარსეთის მთელ ტერიტორიას მოედვნენ და 10 წლის შემდეგ უკვე ბაღდადი დაიპყრეს. აბასიდთა მომაკვდავ ხალიფატზე პროტექტორატი დაამყარეს. ახლა მათი მზერა მიმართული იყო ეგვიპტისაკენ, სადაც ფატიმიდები მმართველობდნენ, რომელთა იმპერია ალეპომდე იყო გადაჭიმული. როგორც მართლმორწმუნე მუსლიმი-სუნიტები, სელჩუკები ვერ იტანდნენ შიიტებს, რადგან მათი წარმოდგენით შიიტებმა გაავრცელეს ერესი და ისლამის ერთიანობა დაარღვიეს. თურქებმა იცოდნენ, რომ ფატიმიდები მანამ არ დაწყნარდებოდნენ, სანამ ბაღდადს არ დაიპყრობდნენ. ამიტომ სელჩუკები პირველ რიგში ფატიმიდთა განადგურებას შეუდგნენ.

1063 წლიდან სელჩუკთა სულთანი იყო **ალფ-არსლანი,** რომლიც ამ დროისათვის 30 წლისა იყო. ის ისეთ დიდ ულვაშებს ატარებდა, რომ სანადიროდ წასვლის დროს მას ზურგზე იმაგრებდა. 1064 წლის შემოდგომაზე ალფ-არსლანმა მასშტაბური სამხედრო ლაშქრობა მოაწყო სომხეთში და მისი დედაქალაქი ანისი აიღო. აქედან მან დაბრკოლებების გარეშე ანატოლიის გავლით კაპადოკიის კესარეამდე მიაღწია და უმაწყალოდ გაძარცვა იქაურობა. სულთანი ანკირიდან ას მილზე იდგა.

ამავე წელს გარდაიცვალა კონსტანტინე X. სიკვდილის წინ მან გააკეთა ყველაფერი რაც შეეძლო, რათა თავისი კატასტროფული პოლიტიკა უკვდავეყო. კონსტანტინემ ახალგაზრდა მეუღლე აიძულა დაეფიცა, რომ ის მეორედ არ გათხოვდებოდა, ხოლო მინისტრებისაგან მოითხოვა წერილობითი ვალდებულება, იმპერატორად მხოლოდ მისი ოჯახის წევრი ეღიარებინათ. ამ დროისათვის უკვე ცნობილი იყო კესარეას ბედი და ყველგან შემაშფოთებელი განწყობილება სუფევდა. ბიუროკრატებს შორის ბევრნი იყვნენ, რომლებიც პოლიტიკის რადიკალურად შეცვლის აუცილებლობას აცნობიერებდნენ. კანონიერად იმპერატორის ტახტზე აყვანა შესაძლებელი იყო **ევდოკიას** ახალი ქორწინებით, მაგრამ მას ფიცი ჰქონდა დადებული, რომ მეორედ არ გათხოვდებოდა. თვით ევდოკია მზად იყო მეორედ გათხოვილიყო, მაგრამ ეს პატრიარქისა და სენატისაგან შესაბამის გადაწყვეტილებას საჭიროებდა. სამწუხაროდ, პატრიარქი იყო **იოანე VIII ქსიფილინოსი** (1064-1075 წწ.), რომელიც კონსტანტინეს უახლოესი მეგობარი იყო, ხოლო სენატი მთლიანად იმპერატორის მიერ იყო დანიშნული. ამიტომ პრაქტიკულად ევდოკიას შანსი ნულის ტოლი იყო. ევდოკიამ ჭკვიანურად დაიწყო მოქმედება: მიანიშნებდა, რომ პატრიარქის ძმაზე დაქორწინების შესაძლებლობას განიხილავს. ქსიფილინოსმა ეს დაიჯერა და სენატი დაარწმუნა თანხმობის მიცემაზე. მხოლოდ მაშინ ევდოკიამ განაცხადა, რომ თხოვდებოდა არა პატრიარქის ძმაზე, არამედ ერთ გამორჩეულ ლამაზ კაცზე, რომელიც სამხედრო არისტოკრატიას განასახიერებდა. ეს იყო **რომანოზ დიოგენი.** 1068 წლის 1 იანვარს ის აკურთხეს, როგორც იმპერატორი **რომანოზ IV დიოგენი (1068-1071 წწ.).**

შეუძლებელია მას არ თანაუგრძნო. უნარიანმა ადმინისტრატორმა და მამაცმა მხედარმა სრულიად გააცნობიერა თურქული საფრთხე და ენერგიულად შეუდგა იმპერიის ძლიერების აღდგენას. თუ მან ეს ვერ შეძლო ნამდვილად მისი ბრალი არ იყო. კონსტანტინოპოლში იმპერატორს მოუხდა ბრძოლა ფსელოსისა და დუკას ოჯახის წინააღმდეგ. ეს უკანასკნელნი ვერ იტანდნენ რომანოზს და მზად იყვნენ ის გაენადგურებინათ. რაც შეეხება ჯარს, იგი ძირითადად შედგებოდა ცუდად ეკიპირებული და დემორალიზებული დაქირავებულებისაგან, რომელთაც ძუნწად ამარაგებდნენ სურსათით; ჯარი არაერთხელ იდგა აჯანყების ზღვარზე. მით უმეტეს 1068-1069 წწ. რომანოზმა ილაშქრა აღმოსავლეთში და იმპერიის პოზიციები არსებითად განამტკიცა. მისმა პირადმა მამაცობამ და გაბედულებამ სინათლე შეიტანა სიმხდალისა და უზომო ქაოსის წყვდიადში.

იმპერატორი კარგად აცნობიერებდა, რომ შექმნილ მდგომარეობაში აღმოსავლეთის ჯარს არ შეეძლო ანატოლიის უსაფრთხოების დაცვა. კონსტანტინოპოლში მყოფმა რომანოზმა დაიწყო ჯარისადმი ვალის გადახდა, ახალი აღჭურვილობის წარმოება და ახალი ძალების რეკრუტირება. ამასთან ერთად შეიმუშავა ახალი კამპანიის გეგმა. ბრძოლას 60-70 ათასი კაცით აპირებდა. 1071 წლის მარტის მეორე კვირას ბიზანტიის ჯარმა გადალახა ბოსფორი და აღმოსავლეთით ერზურუმისკან გაემართა, სადაც რომანოზმა ჯარი ორ ნაწილად გაყო. უფრო დიდი რაზმი გადაეცა მხედართმთავარ **იოსებ ტარქანიოტის,** რომელმაც იგი ვანის ტბასთან რამდენიმე მილზე დააბანაკა. თვით რომანოზი სხვა წამყვან მხედართმთავრებთან ერთად **ნიკიფორე ვრიენის** მეთაურობით პატარა ციხე-სიმაგრე **მანასკერტთან** (მანციკერტი) მივიდა, რომელიც უბრძოლველად დანებდა.

რაც შეეხება ტარქანიოტის რაზმს, ჩვენ ზუსტად არ ვიცით რა მოხდა. მუსლიმი ისტორიკოსები ახსენებენ ბრძოლას, რომელშიც ალფ-არსლანმა გადამწყვეტი გამარჯვება მოიპოვა, მაგრამ ამაზე ბიზანტიური წყაროები სდუმან. ცნობილი ბიზანტიელი ისტორიკოსი **ატალიატი** გვაუწყებს, რომ სულთანის მოსვლის შესახებ ცნობა საკმარისი გახდა იმისათვის, რომ „არამზადა“ ტარქანიოტი გაქცეულიყო, მაგრამ ნაკლებად სარწმუნოა, ეს ასე ყოფილიყო. ტარქანიოტი პატივდებული მხედართმთავარი იყო; მისი მეთაურობის ქვეშ იდგა 30-დან 40-ათასამდე კაცი, რომელიც სელჩუკთა მთელ ჯარს რიცხოვნობით აღემატებოდა. თუ ჩვენ ვუარყოფთ მუსლიმურ ვერსიას, მაშინ გვრჩება რიგი ვარიანტი: შეიძლება ტარქანიოტი გაუნაწყენდა რომანოზს, რომელსაც ურჩევდა, რომ ჯარი არ გაეყოთ და ახლა თავისი რაზმით გავიდა სამხედრო კამპანიიდან; შეიძლება ალფ-არსლანმა ბიზანტიელთა ჯარი მოულოდნელად შეიპყრო და შემდეგ, ვისაც როგორ შეეძლო, ისე გაიქცა; ანდა ტარქანიოტი დუკების ოჯახის ხლში იარაღი იყო და იმპერატორი მაშინ მიატოვა, როცა ამისი დრო დადგა. ამ ვერსიების მოშველიებით შეიძლება აიხსნას თუ რატომ არ მიიღო რომანოზმა თავისი მხედართმთავრისაგან არანაირი ცნობა მომხდარის შესახებ. ერთი შეიძლება დარწმუნებით ითქვას: იმ დროს, როცა ბასილევსი ბოლოს და ბოლოს სელჩუკების პირისპირ დადგა, მას ჯარის დიდი ნაწილი უკვე არ ჰყავდა.

რომანოზ დიოგენმა შეძლო მანასკერტის დაკავება, მაგრამ ტრიუმფით ტკბობა დიდხან არ დასცალდა. მომდევნო დღეს მის ჯარს სერიოზული დარტყმა მიაყენეს სელჩუკთა რაზმის მშვილდოსნებმა; ვრიენიმ სამი ჭრილობა მიიღო, მაგრამ საბედნიეროდ არასერიოზული. ღამე წყვდიადმა მოიცვა, მაგრამ თურქები ზეწოლას არ ანელებდნენ, რამაც ბიზანტიელებში არეულობა გამოიწვია. მტერი უკვე მათ ბანაკთან იდგა. დილით ყველასათვის სიურპრიზი ის გახლდათ, რომ ბანაკის ზღუდე თავის ადგილას იდგა. მაგრამ ბიზანტიელები შეაშფოთა იმ ცნობამ, რომ პაჭანიკთა სრული კონტინგენტი სელჩუკთა მხარეზე გადავიდა; ჯარში ასევე იყო თურქთა რამდენიმე დანაყოფი და მათაც ნებისმიერ მომენტში შეეძლოთ მტრის მხარეზე გადასვლა. იმ ვითარებაში, როცა უგზოუკვლოდ გაქრა ბიზანტიის იმპერიის ჯარის ნახევარზე მეტი და ერთ-ერთი ყველაზე საუკეთესო მხედართმთავარი, მოსალოდნელი იყო იმპერატორს ხალისით მიეღო თურქების დელეგაცია, რომელიც მასთან ორი დღის შემდეგ გამოცხადდა დაზავების წინადადებით.

ისმება კითხვა: რატომ სურდა სულთანს დაზავება? შესაძლებელია იმიტომ, რომ ის თავის გამარჯვებაში საბოლოოდ არ იყო დარწმუნებული. სელჩუკები ყოველთვის უპირატესობას ანიჭებდნენ ირეგულარულ სამხედრო მოქმედებებს და ბრძოლისათვის გულდასმით ემზადებოდნენ. გარდა ამისა, სამხედრო მოქმედებისათვის არსებობდა რაღაც საერთო რეალური მიზეზი? ორ უმაღლეს მხედართმთავარს შორის ერთადერთი სერიოზული უთანხმოება დაკავშირებული იყო ჯართან, რომელსაც როგორც სულთანისათვის, ასევე რომანოზისათვის დიდი სტრატეგიული მნიშვნელობა ჰქონდა. თუ ისინი მოახერხებდნენ სომხეთის ტერიტორიის გაყოფისათვის მისაღებ ხელშეკრულებას, მაშინ ორივე ჯარი მთლიანად შენარჩუნებული იქნებოდა და ალფ-არსლანს შეეძლო სერიოზული მოქმედებები დაეწყო მისი ძირითადი მოწინააღმდეგის - ფატიმიდთა დინასტიის მიმართ.

ბასილევსის გადაწყვეტილება მტკიცე იყო. ეს იყო მისი ერთადერთი შანსი, რომ იმპერიისათვის თურქული საფრთხე თავიდან აეცილებინა. ალფ-არსლანი მისგან რამდენიმე მილზე იდგა, ხოლო რომანოზის მეთაურობის ქვეშ ჯერ კიდევ იდგნენ დამაჯერებელი ძალები, რომლის მსგავსს ის მომავალში ვერ შეჰყრიდა. გარდა ამისა, თუ ის კონსტანტინოპოლში ბრძოლის გარეშე დაბრუნდებოდა, დუკას ოჯახისაგან რით დაიცავდა თავის ტახტს ან სიცოცხლეს? ჩვენი აზრით, ამ მიზეზით რომანოზმა უკან გააბრუნა რა ელჩობა მცირეოდენი პატივის გამოვლენით, ბრძოლისათვის მზადება დაიწყო.

როგორი უცნაურიც არ უნდა იყოს, რაც მანასკერტთან მოხდა, მას საერთოდ ბრძოლას ვერ ვუწოდებთ. რომანოზმა ჯარი დააწყო ფართო წყობით და ფლანგებზე დააყენა კავალერია. თვით მან ადგილი ცენტრში დაიკავა, მარცხნივ იდგა ვრიენი, ხოლო მარჯვნივ კაპადოკიელი მხედართმთავარი სახელად **ალიატი**. უკან იდგა მტკიცე ავანგარდი. წყაროების თანახმად იგი შედგებოდა „ნობილიტეტისაგან“, ე.ი. საზოგადოების ნაღებისაგან. როგორი უცნაურიც არ უნდა იყოს, ავანგარდს მეთაურობდა **ანდრონიკე დუკა,** გარდაცვლილი იმპერატორის ძმისშვილი. ეს ახალგაზრდა კაცი არავისთვის საიდუმლოს არ წარმოადგენდა, რომ რომანოზისადმი ზიზღს განიცდიდა და მისი ადგილი ამ კამპანიაში საერთოდ არ უნდა ყოფილიყო.

ჯარი უდაბნოს გავლით დაიძრა, სელჩუკები უკან იხევდნენ და მათი მშვილდოსნები ბიზანტიელთა ფლანგებს ისრებს უშენდნენ და ასე ისინიც უკან იხევდნენ. ისე ჩანდა, რომ მტერი სერიოზულ ბრძოლას არ აპირებდა. როცა მზე ჰორიზონტისკენ გადაიხარა, რომანოზს მოუვიდა აზრი, რომ მან თავისი ბანაკი პრაქტიკულად დაუცველი დატოვა. იმპერატორმა მისცა ნიშანი, რომ უკან დაბრუნებულიყვნენ. სწორედ ამ მომენტს ელოდა ალფ-არსლანიც. იგი მაღალი ბორცვიდან ადევნებდა თვალს რომანოზის გადაადგილებას და გასცა შეტევის ბრძანება. ბიზანტიელთა წყობა გაიჟუჟა; დაქირავებულთა რამდენიმე ქვედანაყოფმა, რადგან იმპერატორი მკვდარი ეგონათ, ადგილიდან მოჰკურცხლა. ავანგარდის მეთაურმა დუკამ თავის ჯარისკაცებს განუცხადა, რომ ყველაფერი დასრულდა და ბრძოლის ველიდან გაიქცა. ავანგარდს სხვა ქვედანაყოფებმაც მიბაძეს და ბრძოლის ველი დატოვეს. მხოლოდ მარცხენა ფლანგის ჯარისკაცებმა ნახეს თუ რა მძიმე მდგომარეობაში აღმოჩნდა რომანოზი, სცადეს მისი ხსნა, მაგრამ მათ მომენტალურად ზურგიდან შეუტიეს სელჩუკთა რაზმმა და ბიზანტიელებმა გაქცევით უშველეს თავს.

რომანოზი კი უკან არ იხევდა. ის ამაოდ მოუწოდებდა თავის ჯარს, რომ შემჭიდროებულიყვნენ და უკან არ დაეხიათ. ქაოსმა და შფოთმა კულმინაციას მიაღწია. აი, როგორ აღწერს თვითმხილველი მიქაელ **ატალიატი** იმ მოვლენებს:

„ ეს იყო, როგორც მიწისძვრა: ყვირილი, შფოთი, შიში, მტვრის ბუღი და თურქთა რაზმები ჩვენს გარშემო. ეს იყო ტრაგიკული სანახაობა, უფრო სამწუხარო სურათის ხილვა ყოვლად წარმოუდგენელია. შეუძლებელია წარმოიდგინო უფრო სხვა უბედური შემთხვევა, როცა იმპერიის უზარმაზარი ჯარი გარბის და იმპერატორი სრულიად დაუცველია... და იმის გაცნობიერება, რომ თვით იმპერია დაცემის ზღვარზე იმყოფება?“

ვინ შეიძლებოდა გადარჩენილიყო? ცხადია, ის გადარჩა, რომელმაც დროზე მოჰკურცხლა. დაქირავებულები ისე მოიქცნენ, როგორც იქცევიან მსგავს სიტუაციაში დაქირავებულები. მაგრამ თუ კონტრაქტი დადებული და ჯამაგირი გადახდილი იქნებოდა, ისინიც შეიძლება სხვაგვარად მოქცეულიყვნენ. ნამდვილი არამზადები იყვნენ ნობილიტეტისაგან შემდგარი რაზმი ანდრონიკე დუკას მეთაურობით. ამ არისტოკრატების სამარცხვინო გაქცევა, როგორც ჩანს, არა იმდენად მშიშრობით იყო გამოწვეული, რამდენადაც ღალატით, რაც ოდნავადაც არ ამსუბუქებს მათ დანაშაულს.

ცოცხლად დარჩენილთა შორის იმყოფებოდა თვით რომანოზ დიოგენი. აღმოჩნდა რა სრულიად მხარდაჭერის გარეშე, მან უარი თქვა გაქცევაზე. როცა მისი ცხენი მოკლეს და ხელში დაჭრილი მახვილს ვერ იჭერდა, მან თავს ნება მისცა ტყვედ დანებებოდა. ბასილევსი მთელი ღამე დაჭრილთა და მკვდრებს შორის იწვა. მეორე დილით, ჩვეულებრივი ჯარისკაცის ტანსაცმელში, ხელბორკილებით რომანოზი სულთანს მიჰგვარეს. თავიდან ალფ-არსლანს არ სჯეროდა, რომ ღონემიხდილი ტყვე, რომელიც მის ფეხებთან დააგდეს - ბიზანტიის იმპერატორი იყო. იმპერატორი ამოიცნეს ოდესღაც მასთან ელჩად მყოფმა თურქებმა და ასევე მისი სტატუსი დაადასტურა ტყვედ მყოფმა ბიზანტიელმა. ალფ-არსლანი ადგა ტახტიდან, მიუახლოვდა რომანოზს და უბრძანა, ეკოცა მიწისათვის სულთანის ფეხების წინ, რის შემდეგაც თავისი ფეხი კისერზე დაადგა ბასილევსს. ეს იყო სიმბოლური ჟესტი და სხვა არაფერი. შემდეგ სულთანი დაეხმარა რომანოზს ფეხზე წამოდგომაში და დაჰპირდა, რომ მას პატივისცემით მოეპყრობოდა. მომდევნო კვირეების განმავლობაში იმპერატორი სულთნის სტუმარი იყო და მასთან ერთად ეჯდა მაგიდას საჭმლის მიღების დროს. ალფ-არსლანს უპატივცემლობის არავითარი ნიშანი არ გამოუვლენია და მეგობრობისა და თავაზიანობის მეტი არაფერი გამოუხატავს. ყოველივე ეს, ცხადია, თავსდება ისლამისათვის დამახასიათებელი რაინდული ქცევის წმინდა ტრადიციაში, მაგრამ ალფ-არსლანი მომავალზე ფიქრობდა. მისთვის უფრო სასარგებლო იყო თუ ბიზანტიის ტახტზე სულთანისადმი მეგობრულად განწყობილი იმპერატორი იჯდებოდა. სულთანი გათვლას იმაზე აკეთებდა, რომ რომანოზი კონსტანტინოპოლში დაბრუნდებოდა და ტახტს ისევ დაიკავებდა, რადგან მომავალი ბასილევსი სელჩუკების მიმართ შურისძიებაზე იოცნებებდა.

ალფ-არსლანის საზავო პირობები სრულიად მოკრძალებული და შემწყალებელი იყო. სულთანს არ მოუთხოვია ვრცელი ტერიტორიები - მოითხოვა მხოლოდ **მანასკერტის, ანტიოქიის, ედესისა და იერაპოლის** დათმობა, ასევე იმპერატორის ერთ-ერთი ქალიშვილის მის ერთ-ერთ ვაჟიშვილზე გათხოვება. რჩებოდა კიდევ ერთი - გამოსასყიდის საკითხი. ალფ-არსლანმა თავიდან მოითხოვა 1 მილიონი ოქროს მონეტა, მაგრამ რომანოზი შეეპასუხა, რომ იმპერია უბრალოდ ასეთ თანხას არ ფლობდა. მაშინ სულთანმა ხალისით შეკვეცა თავისი მოთხოვნა და იგი ნახევარ მილიონამდე დავიდა და საბოლოოდ იგი დაიყვანა 360 ათას ოქრომდე ყოველწლიური ხარკის სახით. ასევე დაადგინეს, რომ იმპერატორი რაც შეიძლება სწრაფად დააბრუნონ კონსტანტინოპოლში, რათა ტახტზე სხვა არ ასულიყო.

ბრძოლიდან ერთი კვირის შემდეგ რომანოზი სახლისაკენ გაემართა. გზის ერთ ნაწილში მას თან ახლდა თვით სულთანი, ხოლო მშვიდობიანი მგზავრობისათვის გამარჯვებულმა ალფ-არსლანმა მას თან აახლო ექსკორტი ორი ემირისა და 100 მამელუქის თანხლებით.

კონსტანტინოპოლისათვის იმპერიის ჯარის დამარცხება მეორე გამანადგურებელი დარტყმა იყო. საქმე იყო შემდეგში: როცა რომანოზი აღმოსავლეთში გაემართა, ნორმანებმა რობერტ გვისკარის ხელმძღვანელობით დაიპყრო ბარი. ეს ბიზანტიის იტალიის დასარულს მოსაწავებდა ხუთასი წლის შემდეგ. მართალია, ბარიდან ცნობები ნათელი იყო, მაგრამ მანასკერტიდან -დახლართული და გაურკვეველი. ყველასათვის მხოლოდ ერთი იყო ცხადი: რომანოზი ამიერიდან ბასილევსი ვერ იქნებოდა. მაგრამ ვინ დაიკავებდა მის ადგილს? ზოგიერთმა ევდოკიას მოუწოდა; სხვები მიქაელ დუკას (კონსტანტინე X შვილი) სასარგებლოდ მოქმედებდნენ; მესამენი თავის იმედებს კონსტანტინეს ძმაზე იოანე დუკაზე ამყარებდნენ.

ჯამში პოლიტიკური ინიციატივა ხელში აიღო **იოანე დუკამ,** რომელიც სხვა პირის ინტერესებში მოქმედებდა. საბედნიეროდ, მის განკარგულებაში იყო ვარიაგთა გვარდია. იოანემ იგი ორ ნაწილად გაყო. ერთმა რაზმმა მისი ვაჟიშვილის **ანდრონიკეს** მეთაურობით ხელში აიღო სასახლე და იმპერატორად **მიქაელ VII დუკა** გამოაცხადა. მეორე რაზმით იოანემ დააპატიმრა ევდოკია. ყველაფერი სწრაფად დამთავრდა. შეშინებული ევდოკია გადაასახლეს და აიძულეს მონაზვნად შემდგარიყო. პატრიარქმა მიქაელ VII დუკას წმ. სოფიის ტაძარში იმპერატორს გვირგვინი დაადგა. ახლა მხოლოდ რომანოზის საქმე რჩებოდა.

რომანოზმა თავისი ძლიერი ჯარიდან დარჩენილი ნაწილი შეჰყარა და დედაქალაქისკენ დაიძრა. მას იოანე დუკა კარგად მომზადებული დახვდა. ორი ბრძოლის შემდეგ ექს-იმპერატორი დანებდა ანდრონიკე დუკას. მან ყველაფერზე უარი თქვა და მონასტერში განმარტოვებაზე დათანხმდა. სანაცვლოდ ითხოვა გარანტია, რომ მას ზიანს არ მიაყენებდნენ. ქრონისტი **იოანე სკილიცა** წერს; „საპალნე ჯორზე შესმულ [რომანოზს] ხრწნადი გვამის სახე ჰქონდა - ამოშანთული თვალებით და სახეზე მუფუთფუთე მატლებით- მან კიდევ რამდენიმე დღე იცოცხლა, განიცდიდა საშინელ ტკივილებს და გამოსცემდა საზარელ მყრალ სუნს მანამ, სანამ სულს არ განუტევებდა. ამის შემდეგ დაკრძალეს კუნძულ პროტზე, სადაც მან ოდესღაც მონასტერი ააგო“. 1072 წელს რომანოზი გარდაიცვალა.

მანასკერტთან დამარცხება იმპერიის არსებობის შვიდნახევარი საუკუნის მანძილზე უდიდესი კატასტროფა იყო. იმპერიის ჯარის მოქმედება შეიძლება შევაფასოთ, როგორც ღალატის, პანიკისა და სამარცხინო დეზერტირობის შედეგი. ბასილევსის მდგომარეობა შეიძლება შევადაროთ იმპერატორ ვალერიანეს დატყვევებას სპარსეთის შაჰ შაპურ I-ის მიერ 260 წელს. მაგრამ ნამდვილი ტრაგედია მდგომარეობდა არა თვით დამარცხებაში, არამედ მის ეპილოგში. თუ რომანოზი შეძლებდა ტახტის შენარჩუნებას, ის სრული პატივისცემით მოეკიდებოდა ალფ-არსლანთან დადებულ ხელშეკრულებას, ხოლო სულთანი ფატიმიდების წინააღმდეგ თავის ლაშქრობას განაახლებდა. თუნდაც რომანოზი ისეთ იმპერატორს შეეცვალა, რომელიც ამ უმაღლესი სტატუსის ღირსი იქნებოდა, როგორებიც იყვნენ ნიკიფორე ფოკა ანდა იოანე ციმისხიოსი, რომ არ ვისაუბროთ ბასილი II-ზე, ის აუცილებლად შეცვლიდა სიტუაციას. მაგრამ ტახტზე აღმოჩნდა მიქაელ დუკა და 1073 წლის ზაფხულში, მანასკერტთასნ ბრძოლის ორი წლის შემდეგ, სელჩუკებმა ანატოლიას შეუტიეს. შექმნილ ვითარებაში სელჩუკებს ვერაფრით ვერ დაადანაშაულებ. მიქაელ VII-მ უარი თქვა რომანოზთან დადებულ ხელშეკრულების შესრულებაზე. ამან სელჩუკებს ექსპანსიის განხორციელების კანონიერი საბაბი მისცა. იმპერიაში გამეფებულმა ქაოსმა, მისი თავდაცვითი სისტემის კრახმა, რომლის საფუძველს სამხედრო არისტოკრატია წარმოადგენდა და რომელთაც მსხვილი სამფლობელოები ჰქონდათ ის შედეგი გამოიწვია, რომ დამპყრობლებს რაიმე მნიშვნელოვანი წინააღნმდეგობა ვერ გაუწიეს.

ყოველივე აღნიშნულის შედეგი გახლდათ ის, რომ სელჩუკები ანატოლიაში შეიჭრნენ და 1080 წლისათვის ალფ-არსლანის შვილი მალიქ-შაჰი უკვე 30 ათას კვ. მილის ტეროტორიას აკონტროლებდა. რომის იმპერიის კუთვნილების ნიშნად ამ ოლქს მან **რუმის სულთანატი** უწოდა. ბიზანტია ჯერ კიდევ ინარჩუნებდა მცირე აზიის დასავლეთ ნაწილს, ასევე ხმელთაშუა ზღვისა და შავი ზღვის სანაპიროებს, მაგრამ მანასკერტის დაკარგვით იგი უცებ მოკლებული აღმოჩნდა მარცვლეულისა და ადამიანური რესურსების უდიდეს წყაროს. მიუხედავად ამისა, იმპერიას წაგების მიზეზები არ ჰქონდა. დამარცხების შემდეგაც კი სიტუაცია კატასტროფულს არ წარმოადგენდა. მაგრამ კონსტანტინოპოლის მმართველებმა, ინტელექტუალურ სნობიზმსა და ამბიციებში გახვეულებმა იმპერიის ხსნის ყველა გზა უკუაგდეს. ისინი სპობდნენ მამაც, წესიერ და უნარიან ადამიანებს და თუ მათ მიმართ დედაქალაქის მმართველი წრეები ლოიალურობას გამოიჩენდნენ და ყოველმხრივ დახმარებას აღმოუჩენდნენ, ბიზანტიის იმპერია სრული კრახისაგან თავს დაიხსნიდა; სწორედ ამ ადამიანებმა მიაყენეს იმპერიას დარტყმა, რომლისგანაც მან თავი ვერასოდეს დაიხსნა.

მიქაელ VII-ის მმართველობა ისეთივე კატასტროფული იყო, როგორც მისი დასაწყისი. რომის ეკლესიამ განუხრელად გააფართოვა თავისი სამფლობელოები ადრიატიკის ფარგლებს გარეთ და ახლა ის უკვე მუშაობდა იმ ტერიტორიებზე, რომელზეც თავისი სიუზერენიტეტი დაამყარა ბასილი II-მ. იმპერიის დასუსტების კვალდაკვალ მადიარები და პაჭანიკები ბიზანტიას მოსვენებას არ აძლევდნენ. ბასილი II-ის გარდაცვალებიდან ნახევარი საუკუნის შემდეგ ბალკანეთზე ტერიტორიები მნიშვნელოვნად შემცირდა. ქვეყანაში სიტუაციას კარგი ვერ დაერქმეოდა. იზრდებოდა ინფლაცია და ოქროს მსყიდველობითი უნარიც კი სერიოზულად დაქვეითდა. მალე იმპერატორს უწოდეს მიქაელ **პარაპინაკი** (ასე ეწოდებოდა მარცვლეულის ზომის ფასს), რადგან მისი გამოსახულების ნომისმით (ფულის ერთეული; დაახლ 4,55 გრ. ოქრო) შესაძლებელი იყო მედიმნამდე (წონის ზომა ბიზანტიაში; დაახლ 72 კგ.) პურის ყიდვა, ხოლო პინაკით - მეოთხედი მედიმნისა. ეს სახელწოდება მიქაელს სიკვდილამდე ეწოდა.

სხვა ყველაფერთან ერთად, ქვეყანაში პერიოდულად სამხედრო აჯანყებები იფეთქებდა. მისი პირველი ორგანიზატორი იყო დაქირავებული ნორმანი **რუსსელ ბაილელი**, რომელიც კავალერიის რაზმს ედგა სათავეში. მის შემადგენლობაში შედიოდნენ დაქირავებული **ფრანკები** და **ნორმანები.** ეს რაზმი სელჩუკებთან საბრძოლველად გაგზავნეს ანატოლიაში. თურქების მიერ კონტროლირებად ტერიტორიაზე რუსსელმა 300 თავის დამქაშთან ერთად ნორმანთა სახელმწიფოს დაარსება გამოაცხადა. თუკი მიქაელ VII ოდნავ დაფიქრდებოდა მომხდარის არსზე, ის აუცილებლად მიხვდებოდა იმას, რომ რუსსელი თურქების ნიაღვართან შედარებით სერიოზულ საფრთხეს არ წარმოადგენდა. მაგრამ იმპერატორმა დახმარებისათვის მიმართა სწორედ სელჩუკებს, რომელთაც სანაცვლოდ რუსსელის მიერ დაკავებული ტერიტორია შესთავაზა. ამით ბიზანტიელებმა თურქების ძალები უფრო გააძლიერეს. რუსსელი ამ შემთხვევიდანაც გაიქცა. მის შესაპყრობად გაგზავნილი იქნა იმპერიის ნიჭიერი მხედართმთავარი ახალგაზრდა **ალექსი კომნინოსი,** რომელმაც მეამბოხე შეიპყრო.

ალექსი ყველგან ვერ იქნებოდა და ყველაფერს ვერ გასწვდებოდა, იმპერიას კი კარგი მხედართმთავრები არ ჰყოფნიდა. ორი წლის შემდეგ იმპერიას ორი სერიოზული აჯანყების წინაშე მოუწია ბრძოლამ. რუსსელი მოულოდნელად გაათავისუფლეს ციხიდან. მას იმპერიის ტახტზე ორი ახალი პრეტენდენტის წინააღმდეგ ალექსის გვერდიგვერდ მოუწია ბრძოლამ. მათ შორის პირველი იყო **ნიკიფორე ვრიენი,** რომელმაც მანასკერტთან ბრძოლაში რომანოზისადმი ერთგულება გამოიჩინა და ახლა ვერ იტანდა მიქაელ პარაპინაკის არაკომპეტენტურობას. 1077 წლის ნოემბერში მან აჯანყების დროშა აღმართა და ადრიანოპოლისაკენ დაიძრა, სადაც ბასილევსად გამოცხადდა. ერთი კვირის შემდეგ ნიკიფორე ვრიენი დედაქალაქის კედლებთან იდგა. მის აჯანყებას შეიძლება წარმატება მოჰყოლოდა თუ მის თანადროულად აღმოსავლეთში სხვა აჯანყება არ მოხდებოდა. მისი ლიდერი იყო ანატოლიის თემის სტრატეგოსი **ნიკიფორე ვოტანიატი.** ვრიენის მსგავსად, ვოტანიატმაც სახელმწიფოს ინტერესებიდან გამომდინარე, იარაღი იმპერატორის წინააღმდეგ მიმართა.

ტახტის მაძიებელი ორი მოწინააღმდეგე პრეტენდენტიდან უფრო ნიჭიერი და წარმატებული მხედართმთავარი ვრიენი იყო. ვოტანიატს უფრო კეთილშობილური წარმომავლობა ჰქონდა. ის მიეკუთვნებოდა ძველ სამხედრო არისტოკრატიას და მოცემულ მომენტში იყო უფრო ძლიერი, რადგან მან შეძლო სელჩუკთა რაზმის მოსყიდვა, რომელიც მიქაელმა დაიქირავა აჯანყებულის წინააღმდეგ. ვერც ერთმა ვერ განახორციელა პირდაპირი შეტევა კონსტანტინოპოლზე, რადგან თავიანთი აგენტების მეშვეობით დედაქალაქიდან იღებდნენ ინფორმაციას, რომ ფასების მომატების გამო მალე კრიზისი შეიქმნებოდა. ასეც მოხდა. 1078 წლის მარტში ქალაქის ყველა კვარტალში იფეთქა აჯანყებამ და მთავრობის ბევრი შენობა საფუძვლიანად დაწვეს. მიქაელ იმპერატორმა გაქცევა მოახერხა, ტახტიდან გადადგა და სტუდიის მონასტერს მიაშურა.

24 მარტს ნიკიფორე ვოტანიატი ტრიუმფით შევიდა კონსტანტინოპოლში. მისი მოწინააღმდეგე ვრიენი შეიპყრეს და დააბრმავეს. ამის შემდეგ ახალი ბასილევსის **ნიკიფორე III** **ვოტანიატის (1078-1081** წწ.) მმართველობა საკმაოდ მშვიდობიანად წარიმართა. მართალია, ვოტანიატი გამოცდილი მხედართმთავარი კი იყო, მაგრამ პოლიტიკის არაფერი გაეგებოდა. გარდა ამისა, ის 70 წელზე მეტისა იყო და ტახტისათვის ბრძოლამ მისი ძალები გამოფიტა. საბოლოო ჯამში მან ვერ შეძლო კრიზისული სიტუაციის გამოსწორება. ძველი სახელმწიფო ბიუროკრატია მოეშვა, სენატის ძალმოსილება დასუსტდა და ახლა მხოლოდ ლოცვაღა დარჩა, რომ გამოჩენილიყო ისეთი ვინმე, რომელიც გამეფებულ ქაოსს ბოლოს მოუღებდა. სამი წლის შემდეგ ბიზანტიელთა ლოცვა შესმენილი იქნა. ვოტანიატი ტახტიდან გადადგა ახალგაზრდა მხედართმთავრის, ძველი არისტოკრატიის წარმომადგენლის, ისააკ I კომნინოსის ძმისშვილის ალექსი კომნინოსის სასარგებლოდ. ეს მოხდა 1081 წლის აღდგომის დღეს. მართალია, მან ვერ შეძლო იმ ზარალის ანაზღაურება, რაც მანასკერტში განიცადა იმპერიამ, მაგრამ შეძლო ბიზანტიისათვის კარგი სახელის დაბრუნება.

**კომნინოსთა ეპოქის დასაწყისი და ბიზანტიის სახელმწიფოს აღმავლობა.**  ამრიგად, 1081 წელს ბიზანტიის იმპერიის ტახტზე კომნინოსები ავიდნენ, რომელთა მმართველობა 1204 წლამდე გაგრძელდა. კომნინოსები დიდგვაროვან ფეოდალთა წრეს ეკუთვნოდნენ და მათი ასვლა ტახტზე, ცხადია, სამხედრო არისტოკრატიის ტრიუმფს მოასწავებდა. ამ დინასტიის წარმომადგენლებმა შეძლეს აღედგინათ იმპერატორის შერყეული ძალაუფლება და 30-წლიანი ანარქიით გამოფიტული სახელმწიფო დიდების გზაზე დააყენეს, მაგრამ უწინდელი კეთილდღეობისა და ძალმოსილების დაბრუნება ვერ შეძლეს.

იკონიას ისევ თურქები ინარჩუნებდნენ; ბალკანეთის ნახევარკუნძულზე სლავებმა დამოუკიდებელი სახელმწიფო შექმნეს. იმპერიას დასავლეთიდან სერიოზული საფრთხე ემუქრებოდა; ეს იყო ბიზანტიის მიერ უდროო დროს დასახული გრანდიოზული გეგმების, მისი მტაცებლური მისწრაფებების, პირველი ჯვაროსნული ლაშქრობების მონაწილეთა პატივმოყვარული პოლიტიკური ზრახვებისა და ვენეციის სიხარბისა და ანგარების შედეგი. მიუხედავად ამისა, კომნინოსებმა მაინც შეძლეს დიდების უკანასკნელი სხივი მოეფინათ იმპერიისათვის. ამიტომ შემთხვევითი როდი იყო, რომ სასომიხდილი ბიზანტიელები ხშირად იხსენებდნენ კომნინოსების საუკუნეს, როგორც ყველაზე ბრწყინვალე და ბედნიერ ხანას.

მართალია, კომნინოსები დიდი არისტოკრატიული ოჯახის შვილები და სახელოვან მეომართა შთამომავლები იყვნენ, მაგრამ პირველ რიგში ქვეყნის ჯარისკაცები გახლდათ. მათი ღირსება ამით როდი ამოიწურება. დინასტიის დამაარსებელი - **ალექსი I კომნინოსი (1081-1118** წწ.) ჭკვიანი, გამჭრიახი და მტკიცე ნებისყოფის ადამიანი იყო; შეუდარებელი მხედართმთავარი, დახვეწილი დიპლომატი, ჩინებული ადმინისტრატორი - სწორედ ასეთი ადამიანი სჭირდებოდა შექმნილ ვითარებაში იმპერიას, რომელიც იმ დროისათვის გამოფიტული და გაპატრახებული იყო. მან შეძლო გარეშე მტრების ალაგმვა, ქვეყნის შიგნით წესრიგის დამყარება და ხელისუფლების განმტკიცება. არანაკლებ ღირსეული იმპერატორი იყო მისი ვაჟი და მემკვიდრე **იოანე II კომნინოსი-ლამაზი** **(1118-1143 წწ.).** მკაცრად აღზრდილმა, ზნეკეთილმა, განცხრომისა და ფუფუნების მოძულემ სწორედ თავისი სიფაქიზის, წიმდახედულების, დიდსულოვნებისა და ზნეობრივი სიწმინდის გამო დაიმსახურა მეტსახელი **„კალოიანი“ („იოანე ღირსეული“).** გულით მხნეს და მამაცს, სამხედრო დიდებაზე მეოცნებეს, მთელი არსებით ჰქონდა გაცნობიერებული იმპერატორის მოვალეობები და გამუდმებით უზენაესი პოლიტიკური იდეალისაკენ მიისწრაფოდა. თუ ალექსი კომნინოსმა იმპერიის საზღვრები დაიცვა, იოანე მის გაფართოებასა და დაკარგული პროვინციების აღდგენაზე ოცნებობდა. იოანეს **ვაჟი მანუელ I კომნინოსი (1143-1180 წწ.)** კომნინოსთა შორის ყველაზე მომხიბლავი პიროვნება იყო. ჭკვიანი, კაცთმოყვარე, კეთილშობილი, ბუნებით, ნამდვილი ბიზანტიელი ბასილევსი გახლდათ - კულტურული, ღრმად განსწავლული, თეოლოგიურად განათლებული და იმავე დროს ჭეშმარიტად დასავლელი რაინდიც იყო. ეს საოცრად მხნე და მამაცი მეომარი ნებისმიერ ბიზანტიელ იმპერატორზე უფრო მეტ მიდრეკილებას ამჟღავნებდა დასავლური წეს-ჩვეულებების მიმართ. ლათინები, რომლებსაც ის ბევრი რამით ჰგავდა, გაცილებით უფრო აღფრთოვანებულნი იყვნენ მისი პიროვნებით, ვიდრე რომელიც გნებავთ ბიზანტიელი იმპერატორით. XII საუკუნე სავსე იყო ამ ფუფუნებისა და განცხრომის მოყვარე იმპერატორის უჩვეულო თავგადასავალთა გარშემო ატეხილი მითქმა- მოთქმით. ამასთანავე, ეს იყო დიდი და უაღრესად პატივმოყვარე პოლიტიკური მოღვაწე. მისი დამპყრობლური ზრახვები და უკიდურესად ექსპანსიური, ხშირ შემთხვევაში სრულიად უტოპიური გეგმები მთელ იმდროინდელ ევროპაზე ვრცელდებოდა. ის იმპერიისაგან მოითხოვდა ძალთა წარმოუდგენელ დაძაბვას, რამაც დაშრიტა, გამოფიტა და დაღუპვის პირას მიიყვანა მისი ქვეყანა. მაგრამ თავისი პატივმოყვარული ზრახვების გრანდიოზულობისა და მათი განხორციელებისათვის დაუცხრომელი ბრძოლის წყალობით, ის რჩება, ალბათ, უკანასკნელ დიდ იმპერატორად ბიზანტიის ისტორიაში. კომნინოსთა ხუთი იმპერატორიდან ის ყველაზე ბრწყინვალე მმართველი იყო. ამას ვერ ვიტყვით მის მემკვიდრე **ალექსი II კომნინოსზე** (1180-1183 წწ.). მის შესახებ წყარო გვიმტკიცებს: „ მას წესად ჰქონდა დიდხანს საწოლში დროის გატარება... როგორც კი მზე ამოვიდოდა, ის უფრო ბნელი ოთახის ძებნას იწყებდა, როგორც ველური მხეცი; მას უდიდეს კმაყოფილებას ანიჭებდა თავისი მორყეული კბილებით თამაში. ამოღებულ კბილებს ახალ ადგილას ისვამდა“. ეს გამონაკლისი ოდნავ აფერმკრთალებს კომნინოსთა დინასტიას. დაბოლოს, კომნინოსთა დინასტიის უკანასკნელი და თავისებური წარმომადგენელი იყო ალექსი II კომნინოსის ბიძაშვილი **ანდრონიკე I კომნინოსი (1183-1185 წწ.)**. 64 წლის ანდრონიკეს 40 წლის შესახედაობა ჰქონდა. მის ბრწყინვალე პოლიტიკურ ნიჭისა და შეუდარებელ სიმამაცეს, უკიდურეს დახვეწილობასა და შინაგან მომხიბვლელობას უშუალოდ ერწყმოდა ინტრიგებისა და ავანტურების ვნებიანი სიყვარული, უპრინციპობა და მორალური გრძნობის უქონლობა, ხშირ შემთხვევაში კი - გულმხეცობა და სისასტიკე. ამით ის ბიზანტიურ სამყაროში ერთ-ერთი კოლორიტული ფიგურაა. მას შეეძლო ყოფილიყო იმპერიის მხსნელი და განმაახლებელი, მაგრამ ამის ნაცვლად მხოლოდ დააჩქარა მისი დაღუპვა. მალე კონსტანტინოპოლი ლათინებმა დაიპყრეს და აღორძინებული იმპერია უბადრუკ ნაფლეთებად იქცა.

**ფეოდალური მამული ბიზანტიაში XI-XII სს**. ბიზანტიაში ფეოდალური საზოგადოების ძირითადი ინსტიტუტების ჩამოყალიბება XI-XII სს. მიჯნაზე მოხდა. ამ პერიოდში ჩამოყალიბდა ფეოდალური მამული და ადრე თავისუფალი გლეხობის დიდი ნაწილი ფეოდალურად დამოკიდებული გახდა. ცენტრალურმა ხელისუფლებამ მსხვილი მიწათმფლობელების ინტერესებში ფეოდალებს ფართო პრივილეგიები შესთავაზა. ფეოდალები ძალზე ხშირად იღებდნენ **„ექსკუსიას“-** გადასახადებისაგან სრულ ან ნაწილობრივ გათავისუფლებას (ფეოდალი ამიერიდან კრებდა მას თავის სასარგებლდ) და მათი მიწები საიმპერატორო ფისკის კონტროლიდან ამოიღეს. ხშირად სახელმწიფო მებატონეს სასამართლო ბაჟის აკრეფის უფლების დამადასტურებელ სიგელს გადასცემდა, ე.ი. ფაქტობრივად მას სასამართლო უფლებას აძლევდა. ამ შემთხვევაში გამონაკლისს წარმოადგენდა ყველაზე მძიმე დანაშაული. ყალიბდებოდა საბატონო მამულის იმუნიტეტი, რომელიც დასავლეთ ევროპული იმუნიტეტის მსგავსი იყო. სახელმწიფო და საიმპერატორო მამულებიდან შემოსავლები ხაზინის შემოსავლების მხოლოდ ნაწილს შეადგენდა. XI-XII სს. ხაზინის ძირითად წყაროს გადასახადები წარმოადგენდნენ, რომელსაც იღებდნენ თავისუფალი გლეხებისა და იმ მემამულეების **პარიკებისაგან** (დამოკიდებული გლეხების კატეგორია. იყო კერძომფლობელური და სახელმწიფო პარიკები. პირველებს მემკვიდრეობით ეკავათ ფეოდალის მიწის ნაკვეთი, რისთვისაც ფეოდალს უხდიდნენ ნატურალურ და ფულად რენტას და ბეგარას. სახელმწიფო პარიკები ამუშავებდნენ სახელმწიფო მიწას, სურსათით ამარაგებდნენ საიმპერატორო სახლს), რომლებიც ღალას არ იხდიდნენ. ამიტომ ცენტრალური ხელისუფლება არ იყო დაინტერესებული პარიკებისათვის სრული პირადი თავისუფლება ჩამოერთვათ და ფეოდალებისათვის გლეხებზე სრული ძალაუფლება გადაეცათ.

ფეოდალთა ცენტრიდანული ტენდენციების შეჩერებისა და ტახტისადმი მათი მიმაგრების მიზნით, იმპერატორებმა გარკვეული ტერიტორიებიდან მიღებული შემოსავლების მათთვის უფრო ფართო წყალობებს მიმართეს. XII საუკუნის მეორე ნახევარში ფართო განვითარება ჰპოვა წყალობის სახემ **პრონიამ** (ბერძნ. pronoia-მზრუნველობა. გარკვეული ტერიტორიებიდან ასაკრეფი სახელმწიფო გადასახადების სამუდამო ბოძება). პრონიას სიცოცხლის განმავლობაში აძლევდნენ უპირატესად სამხედრო სამსახურის გაწევის პირობით. XII საუკუნის შუა ხანებიდან პრონიას პრინციპული ახალი თვისება იმაში გამოვლინდა, რომ პრონიად აძლევდნენ ახლა არა სახელმწიფო მიწებს, როგორც ეს იყო ადრე, არამედ თავისუფალი გლეხების მიწებს. მოკლედ რომ ვთქვათ, პრონია დასავლეთ ევროპული ბენეფიციუმის მსგავსი რამ იყო. მალე პრონიამ მემკვიდრეობით სამფლობელოდ ქცევის ტენდენცია გამოავლინა. იგი ჩაისახა, როგორც ცენტრალური ხელისუფლების განმტკიცების საშუალება, მაგრამ გახდა ფეოდალების გაძლიერების წყარო და ხელი შეუწყო ქვეყნის ფეოდალურ დაქუცმაცებას.

ჩვეულებრივ მემამულეებსა და პრონიარებს საკუთარი სამხედრო რაზმები ჰყავდათ, რომელიც ზოგჯერ ათას მეომრამდე აღწევდა. მათ ჰქონდათ საკუთარი სასამართლო, საკუთარი ციხე, ჰყავდათ დამცველები და მრავალრიცხოვანი შინამოსამსახურეები **(კლიენტელა);** მეომრების ნაწილს ისინი აძლევდნენ სოფლებს და ეს წვრილი ფეოდალები თავისი სენიორების წინაშე სამხედრო სამსახურს ეწეოდნენ. ამდენად, ბიზანტიაში შეიქმნა ფეოდალური იერარქიის შექმნის ტენდენცია, რომელიც მსგავსი იყო დასავლეთ ევროპული ფეოდალური იერარქიისა. აქვე უნდა ითქვას ისიც, რომ კომნინოსების ეპოქამ შექმნა მყარი სამხედრო-ჩინოვნიკური ელიტა, რომელიც მთელ ქვეყანას კონსტანტინოპოლის თავისებურ „მამულად“ განიხილავდა. ნიკიტა ხონიატმა ძალიან ნათლად აჩვენა ეს, როცა აკრიტიკებდა „კონსტანტინოპოლის უპასუხისმგებლო და უცოდინარ მცხოვრებლებს, ბოროტების მიმართ გულცივებს, რომლებიც ხრავენ იმპერიას და არაფრად აგდებენ პროვინციის პრობლემებს, მძიმე კირთებით შევიწროებულებს, რომელსაც დედაქალაქი აწესებს“.

**ფეოდალური ქალაქი XI-XII საუკუნეებში.** XI-XII საუკუნეებში ვაჭრობა და ხელოსნობა აღმავლობას განიცდიდა. ამან პროვინციის ქალაქების აღმავლობა გამოიწვია. ქვეყნის შიგნით პატარა რაიონებს შორის ეკონომიკური კავშირები განმტკიცდა. იარმარკები და ბაზრები აღმოცენდნენ არა მხოლოდ ქალაქებში, არამედ მონასტრებისა და საერო მამულების ახლოს, რომლებიც ამზადებდნენ პროდუქციას გასაყიდად. თესალონიკში იარმარკაზე ვაჭრები მთელი ბალკანეთის ნახევარკუნძულიდან და იმპერიის სხვა პროვინციებიდანაც ჩამოდიოდნენ.

დასავლეთ ევროპისაგან განსხვავებით, ბიზანტიის ქალაქები არ ეკუთვნოდათ ცალკეულ ფეოდალებს; ქალაქები სახელმწიფოს ხელისუფლების ქვეშ იმყოფებოდნენ და ამიტომ მოქალაქეებთან კავშირს არ ეძებდნენ. მაშინ, როცა თავისუფალი გლეხობის დაცემით, მოქალაქეებისაგან საგადასახადო შემოსავლებს დიდი მნიშვნელობა ჰქონდა, მთავრობა ქალაქებს არავითარ პრივილეგიებს არ ანიჭებდა; როგორც დასავლეთში, ბიზანტიაშიც ვაჭარ-ხელოსანთა ზედა ფენა ცდილობდა, რომ საკუთარი ინტერესები დაეცვათ, მაგრამ ამას სახელმწიფო აქტიურად უწევდა წინააღმდეგობას და ქალაქებს დამოუკიდებელი ცხოვრების უფლებას არ აძლევდნენ. ქალაქში ხელისუფლებას განასახიერებდა იმპერატორის მიერ დანიშნული **სტრატეგოსი,** რომლის ჯარი ძირითადად დაქირავებულებისაგან შედგებოდა. ამდენად, ბიზანტიის ქალაქებს არ გააჩნდათ „თვითმმართველობა“ ანუ არ ჰქონდათ „ავტონომია“.

ასეთ პირობებში ქალაქში პოზიციას ფეოდალები განიმტკიცებდნენ. აქ ისინი იძენდნენ სახლებს, საწყობებს, დახლებს, გემებს, ფუნდუკებს, ნავსაბელებს და თვითონ, ადგილობრივი ვაჭრების შუამავლობის გარეშე, ყიდდნენ საკუთარი მამულის პროდუქტებს. XI საუკუნის დასასრულიდან იმპერატორები ფართოდ მიმართავდნენ სამხედრო დახმარებისათვის იტალიის რესპუბლიკებს (ვენეცია, გენუა, პიზა) და ამ მიზნით მათ იმპერიის ქალაქებში დიდ პრივილეგიებს ანიჭებდნენ. ფეოდალებმა უცხოელებთან ფართო საბითუმო ვაჭრობა გააჩაღეს, რომლებიც უფრო მეტს იხდიდნენ, ვიდრე ადგილობრივი ვაჭრები, რადგან ისინი იძულებულნი იყვნენ ხაზინაში მაღალი გადასახადები და ბაჟები შეეტანათ.

ამრიგად, მოქალაქეებს მოუხდათ ბრძოლა არა უშუალოდ ფეოდალებთან, არამედ სახელმწიფოსთან. ბიზანტიის ქალაქები ჩადგნენ რა უკიდურესად არახელსაყრელ პირობებში, მათ ვერ შეძლეს უცხოელებთან კონკურენციის გაწევა. XII საუკუნის ბოლოს პროვინციული ქალაქების დაცემის სიმპტომები ჯერ კიდევ სუსტი იყო, მაგრამ დედაქალაქში XII საუკუნის დასაწყისში იგი სწრაფი ტემპით მიმდინარეობდა. სახელოსნო და სავაჭრო კორპორაციების მმართველობის კონსერვატიული სისტემა, სახელმწიფოს მხრიდან წვრილმანი მზრუნველობა, მაღალი გადასახადები - აი, ყველაფერი ის, რაც ხელს უშლიდა ქალაქის ვაჭრობისა და ხელოსნობის განვითარებას. ყოველივე ეს იწვევდა ქალაქების ნელ-ნელა დაცემას. იტალიელ ვაჭრებს უფრო დიდი რაოდენობით ჩამოჰქონდათ უცხოური სახელოსნო ნაწარმი, რომელიც ბიზანტიურ საქონელზე უფრო იაფი იყო, თუმცა ხარისხით მას აღემატებოდა.

ამრიგად, ბიზანტიის ქალაქების აღმავლობა XII საუკუნეში ხანმოკლე და დაუსრულებელი აღმოჩნდა. ამის მთავარი მიზეზი მდგომარეობს შემდეგში: ბიზანტიის ფეოდალური მეურნეობის თავუისებურებებში. ფეოდალური ეკონომიკის აღმავლობა წვრილი, დაქუცმაცებული გლეხური მეურნეობის პირობებში, როცა მისი მდგომარეობა პრინციპში ნაკლებად აინტერესებდა ფეოდალს, არ იყო უზრუნველყოფილი აგროკულტურასა, ტექნიკასა და მიწის დამუშავებაში რაიმე პროგრესით. სახელმწიფო, რომელიც ფეოდალებს აძლევდა ამა თუ იმ შეღავათებსა და პრივილეგიებს, ზრდიდა მათ ხელისუფლებას გლეხებზე, ფაქტობრივად არ ცდილობდა მძიმე სახელმწიფო გადასახადების შემცირებას.

XII საუკუნის ბოლო მეოთხედიდან ქალაქის მოსახლეობის პაუპერიზაცია დაიწყო. ეს განსაკუთრებით მწვავედ გამოვლინდა კონსტანტინოპოლში. სწოერდ ამ დროს დაიწყო ბიზანტიაში უფრო იაფი იტალიური საქონლის მასობრივი მოთხოვნილება. ყოველივე ეს კონსტანტინოპოლში ამწვავებდა სოციალურ მდგომარეობას და იწვევდა მასობრივ ანტილათინურ, ანტიიტალიურ გამოსვლებს.